Euroopa Parlamendi resolutsioon,

5. mai 2010,

tähelepanekutega, mis on Euroopa Liidu 2008. aasta üldeelarve täitmisele heakskiidu andmist käsitleva otsuse lahutamatu osa, V jagu – Kontrollikoda

EUROOPA PARLAMENT,

võttes arvesse Euroopa Liidu 2008. aasta üldeelarvet [1];

võttes arvesse Euroopa ühenduste 2008. eelarveaasta raamatupidamise aastaaruannet – I köide (C7-0176/2009) [2];

võttes arvesse kontrollikoja aastaaruannet eelarve täitmisele heakskiitu andvale asutusele 2008. aastal tehtud siseauditite kohta;

võttes arvesse kontrollikoja aastaaruannet 2008. aasta eelarve täitmise kohta koos institutsioonide vastustega [3];

võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamisaruannete usaldatavust ja nende aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning Euroopa Liidu toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0097/2010),

1. võtab teadmiseks, et 2008. aastal olid kontrollikojal kulukohustuste assigneeringud 133 miljonit eurot (2007. aastal 122 miljonit eurot; 2006. aastal 114 miljonit eurot) ja assigneeringute 90,66 % kasutusmäär jäi alla teiste institutsioonide keskmist (95,67 %);

2. tuletab meelde, et kontrollikoja 2008. aasta raamatupidamisaruandeid auditeeris ettevõte PricewaterhouseCoopers (nagu ka 2007. aastal, kuid enne seda KPMG), kes tegi järgmised järeldused:

a) 2008. aasta raamatupidamisaruande usaldatavuse osas järeldati, et raamatupidamise aastaaruanne annab nõukogu 25. juuni 2002. aasta määrusele (EÜ, Euratom) nr 1605/2002 ja komisjoni 23. detsembri 2002. aasta määrusele (EÜ, Euratom) nr 2342/2002 (millega kehtestatakse eespool nimetatud nõukogu määruse üksikasjalikud rakenduseeskirjad) ning Euroopa Kontrollikoja arvestuseeskirjadele vastava õige ja õiglase ülevaate Euroopa Kontrollikoja finantsolukorrast ja lõppenud eelarveaasta finantstulemustest ja rahavoogudest 31. detsembri 2008. aasta seisuga, ning

b) 2008. aastal kontrollikojale eraldatud vahendite kasutamise ja kehtestatud kontrollimenetluste adekvaatsuse osas järeldati, et kontrolli käigus ei ilmnenud midagi sellist, mis näitaks, et kõigis olulistes aspektides ja tuginedes ülalkirjeldatud kriteeriumidele: a) kontrollikojale eraldatud vahendeid ei oleks kasutatud ettenähtud eesmärgil; b) kehtestatud kontrollimenetlused ei annaks vajalikku garantiid, et finantstehingud vastavad kohaldatavatele eeskirjadele ja määrustele;

3. kordab oma ettepanekut kaaluda kontrollikoja jaoks ratsionaalsema struktuuri väljatöötamist ning palub kontrollikojal seoses liikmete üldarvu vähendamisega kaaluda alternatiivseid mudeleid, kehtestades liikmete arvule ülempiiri ja rakendades näiteks liikmete võrdsusel põhinevat rotatsiooni;

4. võtab teadmiseks kontrollikoja jõupingutused aastaaruannete avaldamise ja esitamise korra parandamiseks; avaldab lootust, et suudetakse kokku leppida korra kehtestamises, mida tulevikus kasutada selles eelarve täitmisele heakskiidu andmise protsessi otsustavas etapis, pidades silmas kontrollikoja täielikku sõltumatust ja vastutava komisjoni eelisõiguseid;

5. märgib, et kontrollikoja eriaruannete avaldamise ja esitamise praegune kord suurendab küll kontrollikoja tuntust ja nähtavust, kuid sellega kaasnevad ka mõned probleemid, nagu: kuigi parlament austab täielikult kontrollikoja õigust esitada igal ajal eriaruannete kujul tähelepanekuid, on parlament seisukohal, et praegune menetlus, mis algab aegsasti enne eelarvekontrollikomisjoni eriraporti tutvustamist kontrollikoja eriaruande avaliku tutvustamise ning kontrollikoja pressikonverentsiga, ei pruugi täielikult vastata kontrollikoja rollile aruandva institutsioonina ning parlamendi ja nõukogu abistajana eelarve täitmise kontrollimisel;

6. tunneb heameelt, et rahvusvahelise töörühma läbiviidud vastastikuse eksperthinnangu aruandes (mis esitati 2008. aasta detsembris) jõuti üldjäreldusele, et enamikku soovitustest oli arvesse võetud enne hindamist koostatud tegevuskavas; tunneb heameelt kontrollikoja kavatsuse üle lisada teised soovitused 2009.–2012. aasta auditistrateegiasse ning neid soovitusi nimetatud perioodil järgida;

7. märgib, et kuigi kontrollikoda võttis 2008. aastal tööle 97 inimest (48 amentikku, 18 ajutist teenistujat ja 31 lepingulist töötajat), oli vabade ametikohtade arv (69) 2008. aasta lõpus suurem kui 2007. aasta lõpus (siis oli vabu ametikohti 56); võtab arvesse, et kontrollikoda sai juurde 22 ametikohta (ametikohti on kokku 853), kuid sobivate kandidaatide puudusel ei saanud kontrollikoda võtta tööle nii palju inimesi kui kavandatud; nõuab, et kontrollikoda annaks aru, kuidas ta lühendab töölevõtmise menetluses tekkinud viivitusi;

8. tunneb heameelt võrdsete võimaluste ühiskomitee loomise, infotehnoloogia ja telekommunikatsiooni valdkonnas tehtud edusammude ning büroopindade tõhusa kasutamise üle;

9. märgib, et kontrollikoja siseaudiitori 2008. aasta aruanne oli suures osas positiivne ning tunneb sellega seoses heameelt selle üle, et enamikku siseaudiitori esitatud soovitustest on aktsepteeritud ja need on lisatud parandusmeetmete kavadesse; tunneb heameelt sisekontrollide tõhususe seiresüsteemi loomise ning tulemuslikkuse põhinäitajate vastuvõtmise üle;

10. tunneb heameelt uue integreeritud haldus- ja finantskontrolli süsteemi (SAP-süsteem) üle, mis on olnud kasutusel 1. jaanuarist 2008 ja mille abil on olnud võimalik kulusid oluliselt kokku hoida ning suurendada kolme asjaomase institutsiooni (nõukogu, kontrollikoda ja Euroopa Kohus) tegevuse tõhusust; väljendab samas kahetsust, et kontrollikoda süsteemi varem ei rakendanud;

11. väljendab heameelt praeguse viljaka koolitusalase koostöö üle Euroopa Liidu Kohtuga;

12. tuletab seoses liikmete majanduslike huvide deklaratsioonidega meelde, et vastavalt kontrollikoja tegevusjuhendile esitavad kontrollikoja liikmed deklaratsiooni oma majanduslike huvide kohta kontrollikoja presidendile, kes säilitab neid konfidentsiaalselt, ning et neid deklaratsioone ei avalikustata; kinnitab veel kord oma seisukohta, et läbipaistvuse huvides peaksid kõikide ELi institutsioonide liikmete majanduslike huvide deklaratsioonid olema Internetis avaliku registri kaudu kättesaadavad, ning kutsub kontrollikoda üles võtma sellega seoses vajalikke meetmeid;

13. kiidab kontrollikoda aasta tegevusaruande kvaliteedi eest ning tunneb heameelt, et aruandesse on lisatud peatükk, mis kirjeldab Euroopa Parlamendi varasemate heakskiidu andmise otsuste ja kontrollikoja aruannete suhtes aasta jooksul võetud järelmeetmeid.

[1] ELT L 71, 14.3.2008.

[2] ELT C 273, 13.11.2009, lk 1.

[3] ELT C 269, 10.11.2009, lk 1.

[4] ELT C 273, 13.11.2009, lk 122.

[5] EÜT L 248, 16.9.2002, lk 1.

--------------------------------------------------